Se dal centralisim roman si passe a chel lombart venit, no fasìn un grant afâr!
E je tacade scuele, ma par tancj fruts la situazion no je ancjemò definide. La situazion furlane e je pardabon dificile no dome pes mancjancis intai organics, ma par une gjenerâl confusion inte organizazion. Nol è di maraveâsi. Ancje l’Ufici scolastic regjonâl – che, al è ben visâsi, al è stât declassât e cumò al dipent di chel dal Venit – al è sot organic. E cussì, no je nissune maravee che a sedin cetantis classis che a un mês dal inizi de scuele no àn ancjemò ni l’orari complet, ni la scuele cun avonde mestris, professôrs o bidei. No stin a fevelâ dai insegnants di sostegn, che a coventaressin tant che l’aiar, ma no si cjatin fûr in nissune maniere. Ma il pont plui critic a son i 100 istitûts su 172 in cheste regjon che a son cence dirigjent: e 50 a son ancje cence diretôr dai servizis aministratîfs, ven a stâi cuntune segretarie che e funzione a miezis. Lassìn pierdi la situazion edilizie: lis struturis dulà che i nestris zovins a stan ogni dì no son simpri a prove di sigurece.
Ma la assessore ae Istruzion de Regjon Alessia Rosolen, poiade dal president Massimiliano Fedriga, e à la soluzion. E fevele de necessitât di resonâ su la gjestion in forme autonome dal sisteme de scuele e de formazion. Ma no cu lis fondis che fin cumò a jerin stadis metudis di chei (par esempli, Bruno Forte, za diretôr dal Ufici scolastic regjonâl dal Friûl-Vignesie Julie) che a vevin frontade la cuistion prime di jê: cumò la gnove referente ae Istruzion e ponte il dêt su la prioritât di metilis in conession cu lis rivendicazions di autonomie di Venit e Lombardie, che a àn daûr la fuarce di referendums popolârs par domandâ gnovis competencis.
Dut ben, se nol fos cualchi pont di sclarî. A part la sotanance politiche di une Regjon che no je buine di difindisi di bessole e par rivendicâ la sô autonomie e scuen peâsi a altris che a son stimadis plui fuartis e dominantis, al ven di domandâsi: cuâl saraial il model di scuele che o domandarìn di gjestî in autonomie? Saraial un model adat aes dibisugnis di cheste Regjon o il model sovran che o larìn a negoziâ cul Stât saraial chel venit e lombart di slargjâ ancje al Friûl-Vignesie Julie? Dutis chestis Regjons a son guviernadis de Leghe che une volte e jere federaliste, ma cumò e podarès jessi tentade de semplificazion di un model politic che al tente di leâ dut il Nord de Italie intune Macroregjon di fat.
In chest câs, bisugnarès sclarî ce che e jentre la nestre scuele cui modei venits e lombarts. Modei che a son dal dut diferents dal nestri. La rispueste e je: nuie. Ce i covential ae scuele furlane? Plui atenzion aes scuelis piçulis e “multi ples” e al dimensionament des rêts, plui atenzion aes lenghis minorizadis, ae autonomie dal Ufici scolastic regjonâl sedi in clâf organizative che didatiche. Dutis robis che al “model lombart”, citât dispès tant che esempli dal gnûf Ministri ae Publiche istruzion Marco Bussetti, no i coventin: parcè che alì lis scuelis a son grandis e la maiorance e je logade in areis urbanizadis. Se a àn problemis cu lis lenghis, nol è cu lis minorancis linguistichis (di fat, no ’nd àn), ma cun chês de gnove migrazion. Pe scuele lombarde il probleme plui penç al è incentivâ la alternance cul mont dal lavôr, e lis risorsis a son orientadis su chel. Il fuart sproc pratic e la presince dai students in fabriche e dai esponents des categoriis in aule e je une costante. Pai istitûts tecnics talians la leç e fevele di 400 oris di alternance, ma chei lombarts a ’nt fasin il dopli. Di norme a son 800, ma cualchi scuele e rive fintremai a 2000. La importazion di chest model in Friûl e je pardabon impussibile. No son avonde aziendis di fat par ospitâ ducj chei students: e chês che a son, a àn cif e çaf a rindisi disponibilis par ducj i fantats che ur vegnin mandâts des scuelis. Intal Venit, il model al è simil a chel lombart, cuntune acentuazion de atenzion pes scuelis paritariis. Nuie ce dî, ma a son realtâts diferentis de nestre. E se dal centralisim roman o vin di passâ a chel lombart venit… forsit no fasìn un grant afâr! ❚
di Walter Tomada
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +
fur_Latn fur_Latn fur_Latn fur_Latn fur_Latn kea_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn